ET Euroopa Liidu Teataja C 230/11

EFTA järelevalveameti teatis vastavalt Euroopa Majanduspiirkonna lepingu XIII lisa punktis 64a viidatud õigusakti (nõukogu määrus (EMÜ) nr 2408/92 ühenduse lennuettevõtjate juurdepääsu kohta ühendusesisestele lennuliinidele) artikli 4 lõike 1 punktile a

Avaliku teenindamise kohustuste kehtestamine Værøy–Bodø liinil ja vastassuunas toimuvatel regulaarlendudel (helikopterilennud)

2010/C 230/05

1. SISSEJUHATUS

Vastavalt nõukogu 23. juuli 1992. aasta määruse (EMÜ) nr 2408/92 (ühenduse lennuettevõtjate juurdepääsu kohta ühendusesisestele lennuliinidele) (1) artikli 4 lõike 1 punktile a on Norra otsustanud alates 1. augustist 2011 kehtestada avaliku teenindamise kohustused järgmisel lennuliinil toimuvatele regulaarlendudele:

1) Værøy–Bodø ja vastassuunas.

2. AVALIKU TEENINDAMISE KOHUSTUSTES SISALDUVAD LENNUTEENINDUSPIIRKONNALE VÆRØY–BODØ JA VASTASSUUNAS JÄRGMISED TÄPSUSTUSED

2.1. Lendude minimaalne sagedus, istekohtade arv, marsruut ja lennuplaan

Üldised nõuded

— Nõuded kehtivad aasta ringi.

— Pakutavate istekohtade arvu korrigeeritakse vastavalt transpordi- ja sideministeeriumi eeskirjadele, mis on esitatud käesoleva dokumendi liites A.

— Arvestatakse avalikkuse nõudlust lennureiside järele.

Sagedused

— Vähemalt kaks edasi-tagasi lendu päevas esmaspäevast reedeni, laupäeval üks ja pühapäeval üks edasi-tagasi lend.

Istekohtade arv

— Mõlemas suunas vähemalt 180 istekohta nädalas.

Marsruut

Lennud peavad toimuma ilma vahemaandumiseta.

Lennuplaan

Lendudele kehtivad esmaspäevast reedeni järgmised nõuded (kohaliku aja järgi):

— Esimese lennu Bodøsse saabumise ja viimase lennu Bodøst lahkumise vahele jääb vähemalt 5 tundi ja 15 minutit.

2.2. Õhusõiduki kategooria

Kõnealustel lendudel kasutatakse vähemalt 15 reisija veoks registreeritud helikopterit.

2.3. Tehnilised ja tegutsemistingimused

Lennuettevõtjatel palutakse erilist tähelepanu pöörata lennujaamades kehtivatele tehnilistele ja tegutsemistingimustele. Põhjalikuma teabe saamiseks palume võtta ühendust tsiviillennundusametiga:

Luftfartstilsynet (Civil Aviation Authority) P.O. Box 243 8001 Bodø NORWAY Tel +47 75585000

2.4. Piletihinnad

Vabalt muudetava ühe suuna pileti hinna ülemmäär ei tohi 1. augustil 2011 algaval tegevusaastal ületada järgmisi hindu (Norra kroonides):

Værøy–Bodø 827.-

Iga aasta 1. augustil korrigeeritakse järgmise aasta hinna ülemmäära sama aasta 15. juunil lõppenud 12 kuu pikkuse ajavahemiku tarbijahinnaindeksi piires. Tarbijahinnaindeksi avaldab Norra Statistikaamet (http://www.ssb.no).

Lennuettevõtja pakub pileteid vähemalt ühe talle kuuluva müügikanali kaudu. Lennuettevõtja peab kõigi talle kuuluvate müügikanalite kaudu tagama piletid hinnaga, mis ei ületa hinna ülemmäära.

Hinna ülemmäär kehtib ka piletite suhtes, mida pakuvad teised lennuettevõtja kontrolli alla kuuluvad ettevõtjad. Lennuettevõtja vastutab selle eest, et need ettevõtjad täidaksid hinna ülemmäära käsitlevaid nõudeid.

Hinna ülemmäär sisaldab kõiki makse ja tasusid ametiasutustele ning kõiki lisatasusid (teenustasud jne), mille lennuettevõtja pileti väljastamisel lisab.

Lennufirma osaleb alaliselt kehtivates riigisiseste lennuliinide vahel sõlmitud kokkulepetes ja rakendab kõiki selliste kokkulepetega ette nähtud hinnasoodustusi.

Lennuettevõtja pakub pileteid arvutipõhise ettetellimissüsteemi kaudu.

3. HANKEMENETLUSE JÄRGSED LISATINGIMUSED

Pärast hankemenetlust, mille alusel valitakse avaliku teenindamise kohustusega seotud lennuliine teenindama üks lennuettevõtja, kohaldatakse täiendavalt järgmisi tingimusi:

Piletihinnad

— Piletihinnad lendudele, mis on ümberistumise kaudu seotud muude lennuettevõtjate lendudega, peavad olema võrdsed kõikidele lennuettevõtjatele. Nõue ei kehti pakkuja enda teenindatavate ümberistumisega lendude puhul tingimusel, et piletihind ei ületa 40 % vabalt muudetava pileti hinnast.

— Lendudel ei saa teenida ega kasutada püsikliendi programmide boonuspunkte.

— Sotsiaalsetel põhjustel tehtavaid hinnasoodustusi kohaldatakse vastavalt käesoleva teatise liites B avaldatud juhendile.

Ümberistumistingimused

— Kõik tingimused, mis lennuettevõtja kehtestab teiste lennuettevõtjate lendudele minevate või neilt tulevate reisijate ümberistumisele, sealhulgas ümberistumisajad ning piletite ja pagasi registreerimine, on objektiivsed ja mittediskrimineerivad.

4. VARASEMATE AVALIKU TEENINDAMISE KOHUSTUSTE TÜHISTAMINE JA ASENDAMINE

Käesolevate avalike teenuste osutamise kohustustega asendatakse kohustused, mis avaldati 5. juuni 2008. aasta Euroopa Liidu Teatajas C 138 ja EMP kaasandes nr 31 seoses lennuliiklusega marsruudil Værøy–Bodø ja vastassuunas.

5. TEAVE

Täiendavat teavet saab aadressil:

Ministry of Transport and Communications P.O. Box 8010 Dep 0030 Oslo NORWAY Tel +47 22248353 Faks +47 22245609

(1) 23. juuli 1992. aasta määrus (EMÜ) nr 2408/92 on asendatud 24. septembri 2008. aasta määrusega (EÜ) nr 1008/2008. EMP leping ei hõlma määrust (EÜ) nr 1008/2008. Seetõttu on nimetatud hankemenetluse õiguslikuks aluseks nõukogu määrus (EMÜ) nr 2408/92, mis on ka kehtiv Norra määrus.

A liide TOODANGUMAHU KORRIGEERIMISE KLAUSEL 1. Toodangumahu korrigeerimise klausli eesmärk Toodangumahu korrigeerimise klausli eesmärk on tagada ettevõtja pakutavate istekohtade arvu korrigeerimine vastavalt turunõudluse muutumisele. Iga kord, kui reisijate arv oluliselt kasvab ja ületab alljärgnevaid hõivatud istekohtade osakaalu (lennukite täituvuse) ülempiire, suurendab operaator pakutavate istekohtade arvu. Reisijate arvu olulisel kahanemisel võib operaator pakutavate istekohtade arvu vastavalt vähendada. Vt allpool punktis 3 toodud täpsustused. 2. Lennukite täituvuse mõõtmise ajavahemikud Lennukite täituvust jälgitakse ja hinnatakse ajavahemikus 1. jaanuarist 30. juunini (kaasa arvatud) ja 1. augustist 30. novembrini (kaasa arvatud). 3. Toodangumahu/pakutavate istekohtade arvu muutmise tingimused 3.1. Toodangumahu suurendamise tingimused 3.1.1. Pakutavate istekohtade arvu suurendatakse juhul, kui lennukite keskmine täituvus igal üksikul avaliku teenindamise kohustustega liinil on üle 70 %. Kui lennukite keskmine täituvus neil liinidel mis tahes punktis 2 nimetatud ajavahemikus ületab 70 %, suurendab ettevõtja hiljemalt järgmise IATA lennuhooaja algusest alates neil liinidel pakutavate istekohtade arvu vähemalt 10 % võrra. Pakutavate istekohtade arvu suurendatakse vähemalt nii palju, et lennukite keskmine täituvus jääks alla 70 %. 3.1.2. Pakutavate istekohtade arvu suurendamisel vastavalt ülaltoodule võib ettevõtja soovi korral kasutada täiendavate istekohtade pakkumiseks lennukeid, mille istekohtade arv on esialgses pakkumuses toodust väiksem. 3.2. Toodangumahu vähendamise tingimused 3.2.1. Toodangumahtu/pakutavate istekohtade arvu võib vähendada, kui lennukite keskmine täituvus igal üksikul avaliku teenindamise kohustustega hõlvatud liinil on alla 35 %. Kui lennukite keskmine täituvus neil liinidel mis tahes punktis 2 nimetatud ajavahemikul on alla 35 %, võib ettevõtja vähendada neil liinidel toodangumahtu/pakutavate istekohtade arvu kuni 25 % võrra alates esimesest päevast pärast eespool nimetatud ajavahemike lõppu. 3.2.2. Liinidel, kus kummalgi suunal toimub üle kahe lennu päevas, vähendatakse toodangumahtu punkti 3.2.1 kohaselt lendude sageduse vähendamisega. Erandiks on vaid juhud, kui ettevõtja kasutab avaliku teenindamise kohustuste kehtestamisel kindlaksmääratust suurema istekohtade arvuga lennukeid. Sellisel juhul võib ettevõtja võtta kasutusele väiksemad lennukid, mille istekohtade arv ei või aga siiski olla väiksem avaliku teenindamise kohustuste kehtestamisel kindlaksmääratust. 3.2.3. Liinidel, kus kummalgi suunal toimub ainult üks või kaks lendu päevas, võib pakutavate istekohtade arvu vähendada ainult selliselt, et võetakse kasutusele avaliku teenindamise kohustuste kehtestamisel kindlaksmääratust väiksema istekohtade arvuga lennukid. 4. Toodangumahu muutmise menetlus 4.1. Norra Transpordi- ja Sideministeerium vastutab ettevõtja esitatud lennuplaanides ja sealhulgas ka toodangumahus/pakutavate istekohtade arvus tehtavate muutuste kinnitamise eest. Aluseks on pakkumisdokumentides sisalduv Norra Transpordi- ja Sideministeeriumi ringkiri N-3/2005. 4.2. Toodangumahu/pakutavate istekohtade arvu vähendamisel vastavalt punktile 3.2 saadetakse kavandatav uus lennuplaan laiali asjaomastele maavalitsustele, kellele peab enne muudatuse jõustumist jääma piisavalt aega avalduse tegemiseks. Kui kavandatavas uues lennuplaanis tehtavad muudatused on vastuolus avaliku teenindamise kohustustega kehtestatud nõuetega, välja arvatud lendude ja istekohtade arvu käsitlevad nõuded, tuleb uus lennuplaan saata Norra Transpordi- ja Sideministeeriumile kinnitamiseks. 4.3. Kui toodangumahtu/pakutavate istekohtade arvu tuleb vastavalt punktile 3.1 suurendada, peab ettevõtja täiendavat toodangumahtu/täiendavaid istekohti pakkuva lennuplaani kooskõlastama asjaomase/asjaomaste maavalitsuse/maavalitsustega. 4.4. Kui täiendavat toodangumahtu/täiendavaid istekohti pakutakse vastavalt punktile 3.1 ja ettevõtja ning asjaomane/asjaomased maakond/maakonnad ei jõua lennuplaani suhtes kokkuleppele vastavalt punktile 4.3, võib ettevõtja taotleda Norra Transpordi- ja Sideministeeriumilt täiendava toodangumahu/täiendavate istekohtade jaoks uue lennuplaani kinnitamist vastavalt punktile 4.1. See ei tähenda, et ettevõtja võiks taotleda sellise lennuplaani kinnitamist, millega ei kaasne nõutavat toodangumahu kasvu. Ministeeriumil peavad maakondadega kokkulepitust lahknevate ettepanekute heakskiitmiseks olema mõjuvad põhjused. 5. Rahalise hüvitise muutumatus toodangumahu muutumise korral 5.1. Toodangumahu suurendamisel vastavalt punktile 3.1 ettevõtjale makstav rahaline hüvitis ei muutu. 5.2. Toodangumahu vähendamisel vastavalt punktile 3.2 ettevõtjale makstav rahaline hüvitis ei muutu.